Oppo har (også) en foldbar telefon – og den ligner Huaweis

Hvis du har læst lidt nyheder fra Mobile World Congress som netop nu foregår i Barcelona, så ved du også at der er to store samtaleemner på messen: 5G og foldbare telefoner. Det virker som om alle store mobilproducenter arbejder på begge dele, og kinesiske Oppo vil selvfølgelig ikke stå tilbage for nogen. Derfor har de – ifølge dem selv – udviklet en foldbar telefon “in-house”. Det lidt besynderlige er, at telefonen stort set ligner Huaweis Mate X, som konkurrenten lancerede i søndags.

Måske, måske ikke

Oppo er da heller ikke helt klare i spyttet når det kommer til at give detaljer om den nye telefon – faktisk er de ikke engang sikre på, at den dukker op i butikkerne overhovedet. På det kinesiske sociale medie Weibo viste Oppos direktør Brian Shen billeder af telefonen og nævnte, at det egentlig havde været planen at lancere den på MWC, hvor Oppo naturligvis har holdt pressekonference – men at firmaet droppede ideen. Faktisk er de ikke engang sikre på, at de overhovedet tror på ideen om en foldbar telefon, fordi de ikke ser værdien for brugeren i at kunne have en tablet “en gang imellem”. Han siger dog også, at hvis opslaget på Weibo får nok likes vil Oppo overveje at sende telefonen på markedet.

Oppo har (også) en foldbar telefon – og den ligner Huaweis